
РЕПУБЛИКА БЪЛГАРИЯ
Заместник-министър на земеделието и храните

………………………………………
………………………… 20…… г.

ОДОБРИЛ,
МИНИСТЪР:
Д-Р ГЕОРГИ ТАХОВ 
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
ОТ Д-Р ИНЖ. МИРОСЛАВ МАРИНОВ – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Наредба за изменение и допълнение на Наредба № 5 от 2014 г. за строителството в горски територии без промяна на предназначението им (обн., ДВ, бр. 68 от 2014 г.; изм., бр. 106 от 2014 г.; изм. и доп., бр. 19 от 2018 г.)


УВАЖАЕМИ ГОСПОДИН МИНИСТЪР,
На основание чл. 152, ал. 2 от Закона за горите, внасям за одобряване проект съвместна Наредба на министъра на земеделието и храните и министъра на регионалното развитие и благоустройството за изменение и допълнение на Наредба № 5 от 2014 г. за строителството в горски територии без промяна на предназначението им (обн., ДВ, бр. 68 от 2014 г.; изм., бр. 106 от 2014 г.; изм. и доп. бр. 19 от 2018 г.)
Проектът на наредба е изработен във връзка с предложени изменения и допълнения в Наредба № 5 от 2014 г. за строителството в горски територии без промяна на предназначението им. 




Причини, които налагат приемането на акта
Необходимост от подобряване на състоянието на горите, чрез създаване на условия за въвеждането и използването на механизирана горска техника (харвестъри и форвардери), с което ще се запази възможността за стопанисване на българските гори и ползване на дървесен ресурс, необходим както за икономиката на страната така и за поддържане на жизненото, функционално, структурно и здравословно състояние на горите.

Цели
Нормативно регламентиране на условията за използването на съвременна механизирана високопроизводителна дърводобивна техника в горските територии, с цел запазване на възможността за стопанисване на българските гори и ползване на дървесен ресурс, необходим както за икономиката на страната, така и за поддържане на жизненото, функционално, структурно и здравословно състояние на горите.

Очаквани резултати от прилагането на акта
Създаване на условия за използването на механизирана горска техника (харвестъри и форвардери) чрез регламентиране размера на просеките в горските територии, необходими за същите, както и движението и работата със специализираната горска техника.
По-важните изменения и допълнения в Наредба № 5 от 2014 г. за строителството в горските територии без промяна на предназначението им, които се предлагат са следните:
1. В чл. 16, т. 1, б „г“ се изменя, като се въвеждат конкретни параметри за широчината на просеките при изграждане на временните горски пътища за специализирана горска техника и за коларски пътища. С изменението на текста се цели постигане на поставената цел пред работната група, а именно създаване на възможност за механизирана работа в горските територии.
2. В чл. 18, ал. 3 се създава т. 3. трети клас – горски пътища за специализирана горска техника. Това се налага поради въвеждането на нов клас на временните горски пътища.
3. В чл. 23 се предлага да се създаде ал. 3, съгласно която дървените материали се извозват по временните пътища за специализираната горска техника натоварени изцяло на транспортното средство. С предложеният текст се цели транспортирането на дървесина, добита в горските територии, в случаите на транспортиране със специализираната горска техника да не се влачат, с което да нарушават повърхностният почвен слой, а да са изцяло натоварени на средството което ги транспортира.
Обръщаме внимание, че временните горски пътища са съоръжения със специфичен характер, които не се смятат за строителство по смисъла на чл. 153, ал. 1 от Закона за горите и тяхното изграждане се извършва при условия и по ред, определени в наредбата по чл. 152, ал. 2 от същия закон.
4. Създава се чл. 25а, с който се въвеждат изисквания/ограничения и същевременно възможност за работа на специализирана горска техника в горски територии. Предложените параметри за разстояние между просеките за временните пътища за специализираната горска техника и широчина на просеките, при така направеното предложение няма да доведат до увеличаване на общата площ просеки на територията на едно насаждение. Предложението ще даде възможност за изграждане на просеки за временни горски пътища от сегашните 40 м. разстояние между тях, на 20м., 25м. или 30 м., като общата площ на съществуващите и новоизградените просеки се запазва до 17 % от площта на цялото насаждение или имот.
5. В чл. 27, ал. 1 се добавя текста „и за специализирана горска техника“. Целта на този текст е проектирането на пътищата за подобна техника да се извършва от лица, вписани в публичния регистър на Изпълнителната агенция по горите за извършване на лесовъдска практика за изработване на проекти за временни горски пътища и съоръженията към тях.
6. В Допълнителната разпоредба, § 1 се предлага създаването на т. 20, с която се въвежда легална дефиниция на понятието „Специализирана горска техника“ 
Предложените изменения и допълнения в Наредба № 5 от 2014 г. за строителството в горските територии без промяна на предназначението им са насочени към регламентиране в нормативен акт на условията за използване на специализирана горска техника и съответната инфраструктура, която следва да обслужва тяхното придвижване и работа в горски територии.

Финансови и други средства, необходими за прилагането на новата уредба
За приемането на проекта на акт не са необходими допълнителни разходи/трансфери/други плащания по бюджета на Министерството на земеделието и храните.
Предложеният проект не води до въздействие върху държавния бюджет.

Анализ за съответствие с правото на Европейския съюз
Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните, на Министерството на регионалното и благоустройството, както и на Портала за обществени консултации за срок от 30 дни. 
Съгласно чл. 26, ал. 5 от Закона за нормативните актове справката за проведената обществена консултация, заедно с обосновка за неприетите предложения е публикувана на интернет страницата на Министерството на земеделието и храните, на Министерството на регионалното и благоустройството, както и на Портала за обществени консултации.

Проектът на Наредба за изменение и допълнение на Наредба № 5 от 2014 г. за строителството в горски територии без промяна на предназначението им е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 152, ал. 2 от Закона за горите предлагам да одобрите/издадете приложения проект на Наредба за изменение и допълнение на Наредба № 5 от 2014 г. за строителството в горски територии без промяна на предназначението им.

	Приложениe:
	1. Наредба за изменение и допълнение на Наредба № 5 от 2014 г. за строителството в горски територии без промяна на предназначението им;
2. Справка за отразяване на становищата, постъпили при съгласуването на проекта;
3. Справка за отразяване на постъпилите предложения и становища от проведената обществена консултация, заедно с обосновка за неприетите предложения;
4. Постъпили становища.  






Д-Р ИНЖ. МИРОСЛАВ МАРИНОВ
Заместник-министър

